b'\n_START_ARTICLE_\nKantabrian murre\n_START_PARAGRAPH_\nKantabrian murre (omakielinen nimitys c\xc3\xa1ntabru, toisinaan my\xc3\xb6s monta\xc3\xb1\xc3\xa9s) on iberoromaaninen kielimuoto, jota puhutaan Espanjassa Kantabrian itsehallintoalueella. Se on l\xc3\xa4heist\xc3\xa4 sukua espanjan ja asturia-le\xc3\xb3nin kielille, eik\xc3\xa4 ole t\xc3\xa4ysin selv\xc3\xa4\xc3\xa4, tulisiko sit\xc3\xa4 pit\xc3\xa4\xc3\xa4 omana kielen\xc3\xa4\xc3\xa4n vai jonkin toisen kielen murteena. Unesco m\xc3\xa4\xc3\xa4rittelee maailman uhanalaisten kielten luettelossaan sen asturia-le\xc3\xb3nin kielen murteeksi. Kielimuoto on hyvin uhanalainen, eik\xc3\xa4 sill\xc3\xa4 ole mink\xc3\xa4\xc3\xa4nlaista virallista asemaa Kantabriassa, jossa ainoa virallinen kieli on espanja. Jotkut j\xc3\xa4rjest\xc3\xb6t ja kansalaisliikkeet ajavat kuitenkin sen aseman parantamista ja j\xc3\xa4rjest\xc3\xa4v\xc3\xa4t my\xc3\xb6s kielikursseja. Kantabrialainen nettilehti EnfoCant julkaisee osan kirjoituksistaan kielimuodolla. Vuonna 2018 Kantabrian itsehallintoalueen opetussuunnitelmaan p\xc3\xa4\xc3\xa4tettiin sis\xc3\xa4llytt\xc3\xa4\xc3\xa4 Kantabrian suullisen perinn\xc3\xb6n opintoja osana aineettoman kulttuuriperinn\xc3\xb6n opetusta. Opetussuunnitelmassa mainitaan, ett\xc3\xa4 oppilaan on tarkoitus oppia "tunnistamaan Kantabrian perinteisen kielimuodon t\xc3\xa4rkeimm\xc3\xa4t piirteet".'